กองทัพเรือ จัดเตรียมเรือพระที่นั่งสุพรรณหงส์ให้ประชาชนร่วมเข้าชมความงดงามวันที่ 4-6 พฤษภาคมนี้ ขณะที่ สมาคมกีฬาเครื่องบินจำลองและวิทยุบังคับ ร่วมกับ บริษัท ปตท.สผ. ประดิษฐ์โดรนแปรอักษร ในงานพระราชพิธีบรมราชาภิเษก
พลเรือตรี ธานี แก้วเก้า ผู้อำนวยการสำนักกิจการพลเรือน ผู้แทนเจ้ากรมกิจการพลเรือนทหารเรือ เปิดเผยภายหลังการประชุมกองอำนวยการร่วมถวายความปลอดภัยและการจราจร งานพระราชพิธีบรมราชาภิเษก พุทธศักราช 2562 ถึงการเตรียมงานในส่วนของกองทัพเรือ ว่าได้จัดเตรียมเรือพระที่นั่งสุพรรณหงส์จอดเทียบอยู่ที่ท่าราชวรดิษฐ และเปิดสถานที่บริเวณสถานหญ้าข้างพระที่นั่งราชกิจวินิจฉัย และท่านิเวศน์วรดิษฐ ให้ประชาชนเข้าชมและร่วมถ่ายภาพความงดงาม โดยวันที่ 4 พฤษภาคมตั้งแต่เวลา 12.00-20.00 น.// วันที่ 5 พฤษภาคม เวลา 12.00 - 19.30 น. และวันที่ 6 พฤษภาคม เวลา 12.00 - 20.00 น. จึงขอเชิญชวนประชาชนร่วมชมความงดงามของเรือพระที่นั่งสุพรรณหงษ์ได้ตามเวลาดังกล่าว        นายพิศิษฐ์ มิตรเกื้อกูล นายกสมาคมกีฬาเครื่องบินจำลองและวิทยุบังคับ กล่าวว่า สมาคมกีฬาเครื่องบินจำลองและวิทยุบังคับ ร่วมกับบริษัท ปตท. สำรวจและผลิตปิโตรเลียม จำกัด หรือ ปตท.สผ. ประดิษฐ์โดรน เพื่อนำขึ้นแปรตัวอักษรในวันที่ 6 พฤษภาคม แบ่งการแสดงเป็น 2 ชุด โดยชุดใหญ่จำนวน 167 ลำ จะทำการแปรอักษรบนท้องฟ้าจำนวน 6 ภาพ ได้แก่ ภาพแผนที่ประเทศไทย / ภาพธงชาติไทย / แปรอักษรคำว่า “ราชสดุดีจักรีวงศ์ “ / พระปรมาภิไธยย่อ วปร. / และพระบรมฉายาลักษณ์ของในหลวงรัชการที่ 10 ตามด้วยอักษรทรงพระเจริญ ส่วนชุดเล็กมีจำนวน 68 ลำ จะแปรอักษรเป็นรูปธงชาติไทยทั้งผืน รูปช้าง และดอกราชพฤกษ์ ซึ่งทั้ง 2 ชุดจะเวลาการแสดงรวม 8 นาที ตั้งแต่เวลา 19.00 น.เป็นต้นไป ทั้งนี้ก่อนถึงวันแสดงจริง ทางสมาคมฯ ได้ทำการฝึกซ้อมและปรับปรุงพัฒนาซอฟแวล์ที่ใช้ในการบินอย่างต่อเนื่อง ยืนยัน โดรนทุกลำมีระบบสัญญาณจีพีเอสติดตั้งเพื่อความปลอดภัย